
Biroul Contabilitate, Impozite şi Taxe, 
Autorizaţii, Transport Local, Resurse Umane, 
Evidenţa Patrimoniului, Buget 
Nr. 21663/25.10.2023

RAPORT DE SPECIALITATE
privind stabilirea salariilor de bază pentru funcţiile publice şi contractuale din cadrul aparatului de specialitate al Primarului comunei Cornetu, judeţul Ilfov şi a serviciilor publice din subordinea Consiliului Local al comunei Cornetu, judeţul Ilfov, începând cu data de 01.10.2023
Potrivit prevederilor art. 11 din Legea nr. 153/2017 privind salarizarea personalului plătit din fonduri publice, cu modificările şi completările ulterioare: (1) ″Pentru funcţionarii publici şi personalul contractual din cadrul familiei ocupaţionale «Administraţie» din aparatul propriu al consiliilor judeţene, primării şi consilii locale, din instituţiile şi serviciile publice de interes local şi judeţean din subordinea acestora, salariile de bază se stabilesc prin hotărâre a consiliului local, a consiliului judeţean sau a Consiliului General al Municipiului Bucureşti, după caz, în urma consultării organizaţiei sindicale reprezentative la nivel de unitate sau, după caz, a reprezentanţilor salariaţilor.″
Fiecărei funcţii, fiecărui grad/treaptă profesională îi corespund 5 gradaţii, corespunzătoare tranşelor de vechime în muncă, cu excepţia funcţiilor de demnitate publică, pentru care se acordă o indemnizație stabilită pe bază de coeficient  prin Anexa nr. IX lit. C din Legea nr. 153/2017 privind salarizarea personalului platit din fonduri publice, cu modificările şi completările ulterioare, şi a funcţiilor de conducere,  pentru care gradaţia de vechime este inclusă  la nivel maxim în salariul de bază aprobat,  la solicitarea ordonatorului principal de credite, prin hotărâre a Consiliului local.
Tranşele de vechime în muncă în funcţie de care se acordă cele 5 gradaţii, precum şi cotele procentuale corespunzătoare acestora, calculate la salariul de bază avut la data îndeplinirii condiţiilor de trecere în gradaţie şi incluse în acesta, sunt următoarele:
	a) gradaţia 1 - de la 3 ani la 5 ani - şi se determină prin majorarea salariului de bază prevăzut în anexele la prezenta lege cu cota procentuală de 7,5%, rezultând noul salariu de bază;
	b) gradaţia 2 - de la 5 ani la 10 ani - şi se determină prin majorarea salariului de bază avut cu cota procentuală de 5%, rezultând noul salariu de bază;
	c) gradaţia 3 - de la 10 ani la 15 ani - şi se determină prin majorarea salariului de bază avut cu cota procentuală de 5%, rezultând noul salariu de bază;
	d) gradaţia 4 - de la 15 ani la 20 de ani - şi se determină prin majorarea salariului de bază avut cu cota procentuală de 2,5%, rezultând noul salariu de bază;
	e) gradaţia 5 - peste 20 de ani - şi se determină prin majorarea salariului de bază avut cu cota procentuală de 2,5%, rezultând noul salariu de bază.
Nivelul veniturilor salariale se stabileşte, în condiţiile prevăzute la art. 11 alin. (1) şi (3) din Legea nr. 153/2017 privind salarizarea personalului plătit din fonduri publice, cu modificările și completările ulterioare, fără a depăşi nivelul indemnizaţiei lunare a funcţiei de viceprimar, exclusiv majorările prevăzute la art. 16 alin. (2), cu încadrarea în cheltuielile de personal aprobate în bugetele de venituri şi cheltuieli.
Sistemul de salarizare reglementat prin Legea nr. 153/2017, privind salarizarea personalului plătit din fonduri publice, cu modificările și completările ulterioare, are la bază următoarele principii:
a) principiul legalităţii, în sensul că drepturile de natură salarială se stabilesc prin norme juridice de forţa legii, cu excepţia hotărârilor prevăzute la art. 11 alin. (1), conform principiilor enunţate de art. 120 din Constituţia României, republicată, dar cu încadrare între limitele minime şi maxime prevăzute prin prezenta lege;
b) principiul nediscriminării, în sensul eliminării oricăror forme de discriminare şi instituirii unui tratament egal cu privire la personalul din sectorul bugetar care prestează aceeaşi activitate şi are aceeaşi vechime în muncă şi în funcţie;
c) principiul egalităţii, prin asigurarea de salarii de bază egale pentru muncă cu valoare egală;
d) principiul importanţei sociale a muncii, în sensul că salarizarea personalului din sectorul bugetar se realizează în raport cu responsabilitatea, complexitatea, riscurile activităţii şi nivelul studiilor;
e) principiul stimulării personalului din sectorul bugetar, în contextul recunoaşterii şi recompensării performanţelor profesionale obţinute, pe baza criteriilor stabilite potrivit legii şi regulamentelor proprii;
f) principiul ierarhizării, pe verticală, cât şi pe orizontală, în cadrul aceluiaşi domeniu, în funcţie de complexitatea şi importanţa activităţii desfăşurate;
g) principiul transparenţei mecanismului de stabilire a drepturilor salariale, în sensul asigurării predictibilităţii salariale pentru personalul din sectorul bugetar;
h) principiul sustenabilităţii financiare, în sensul stabilirii nivelului de salarizare pentru personalul bugetar, astfel încât să se asigure respectarea plafoanelor cheltuielilor de personal ale bugetului general consolidat, stabilite în condiţiile legii;
i) principiul publicităţii în sensul transparenţei veniturilor de natură salarială, precum şi a altor drepturi în bani şi/sau în natură pentru toate funcţiile din sectorul bugetar.

Ca urmare a adoptării Hotărârii Guvernului nr. 900/2023 pentru stabilirea salariului de bază minim brut pe ţară garantat în plată, datorită faptului că, începând cu data de 1 octombrie 2023, salariul de bază minim brut pe țară garantat în plată, prevăzut la art. 164 alin. (1) din Legea nr. 53/2003 - Codul muncii, republicată, cu modificările și completările ulterioare, se stabilește în bani, fără a include indemnizații, sporuri și alte adaosuri, la suma de 3.300 lei lunar, pentru un program normal de lucru în medie de 165,333 ore pe lună, reprezentând 19,960 lei/oră, este afectat mecanismul de stabilire a veniturilor salariale lunare ale angajatilor Primăriei comunei Cornetu, judeţul Ilfov, nemaiputând fi respectate principiile ierarhizării, egalității, nediscriminării, precum și principiul importanței sociale a muncii.
Fondurile bugetare pentru capitolul cheltuieli de personal sunt prevăzute în bugetul comunei Cornetu, judeţul Ilfov pentru anul 2023. 

Având în vedere cele expuse mai sus, sub aspectul temeiului legal menţionat, dar şi în conformitate cu prevederile:
	 - Legii nr. 153/2017 privind salarizarea personalului platit din fonduri publice, cu modificările şi completările ulterioare;
 	- Hotărârii nr. 900/2023 pentru stabilirea salariului de bază minim brut pe ţară garantat în plată;
 	- Legii nr. 53/2003 - Codul Muncii, republicată, cu modificarile si completările ulterioare;
	 - O.U.G. nr. 57/2019 privind Codul Administrativ, cu modificările şi completările ulterioare;
	 - Legii Poliţiei Locale nr. 155/2010, republicată, cu modificările şi completările ulterioare,
	 - Legii nr. 292/2011 a asistenţei sociale, cu modificările şi completarile ulterioare;
	 - Legii nr. 73/2006 privind finanţele publice locale, cu modificările şi completările ulterioare, 

Considerăm că sunt întrunite condiţiile de legalitate şi oportunitate și propunem inițierea unui proiect de hotărâre ce urmează a fi supus dezbaterii şi aprobării Consiliului Local al comunei Cornetu, judeţul Ilfov privind modificarea anexei Hotărârii nr. 16/2023 a Consiliului local Cornetu, judeţul Ilfov privind stabilirea indemnizaţiilor aferente funcţiilor de demnitate publică şi a salariilor de bază pentru funcţiile publice şi contractuale din cadrul aparatului de specialitate al Primarului comunei Cornetu, judeţul Ilfov şi a serviciilor publice din subordinea Consiliului local Cornetu, judeţul Ilfov, conform Anexei care face parte integrantă din prezenta hotărâre, anexă care a fost elaborată conform prevederilor H.G nr. 900/28.09.2023 pentru stabilirea salariului de bază minim brut pe țară garantat în plată, începând cu luna octombrie 2023. 

Consilier Superior,	                                                                                        Consilier Resurse Umane,
Paula STOICA 	                                                 Irina COBUZ

